इस क्षेत्र में 32,000 वर्ग किलोमीटर के कुल वनों में से 22,000 वर्ग किलोमीटर के लगभग अवक्रमित या बंजर है। अवक्रमित वनों के लगभग आधे वृक्षों की जड़ें स्वस्थ हैं, जो कि थोड़े-से संरक्षण से ही पुनर्जीवित हो सकती हैं। थार मरुस्थल की सीमा पर स्थित इस अर्द्ध-शुष्क प्रदेश में कांटेदार एवं झाड़ीयुक्त सवाना वनस्पति पाई जाती है। इस प्रदेश में मुख्यतः छोटे और सीमांत किसान और भूमिहीन श्रमिक निवास करते हैं। यहां मोटे अनाज, गेहूं, तिलहन आदि की कृषि होती है। यह प्रदेश सूखा प्रभावित पेटी का भाग है। सामाजिक वानिकी इस प्रदेश में भूमि अवक्रमण, ईंधन की लकड़ी एवं चारे की समस्या को रोक सकती है। यह क्रियाएं न केवल इस प्रदेश के निर्धनों के लिए अतिरिक्त आय उत्पादित करते हैं, अपितु, पारिस्थितिकीय संतुलन की पुनप्राप्ति में भी सहायता करती हैं।